
"Tarp praeityje Lietuvoje rašytų muzikos istorijai ir teorijai bei jos mokymui skirtų darbų esama reikšmingų 
veikalų, kurie šiais laikais jau yra gerokai primiršti, nors anuomet suvaidino reikšmingą vaidmenį visai Lietuvos 
muzikinės kultūros plėtrai. Vienas tokių - Teodoro Brazio grigališkojo choralo vadovėlis Choralo mokykla. 
Išleistas dar Lietuvos Respublikos gyvavimo pradžioje (1926 m.) jis laikytinas iki šiol viena geriausiai parašytų 
metodinių priemonių. Straipsnyje apžvelgiamos vadovėlio parašymo aplinkybės ir motyvai, aptariamas bendras 
to meto Lietuvos bei europinis bažnytinės muzikos bei grigalistikos kontekstas, nagrinėjami kai kurie autoriai, 
kuriais rėmėsi T. Brazys ir kurių darbai padarė nemenką įtaką visam grigališkojo choralo gaivinimo, mokymo 
ir plėtros judėjimui XIX a. pab.-XX a. I p.; taip pat siekiama įvertinti, kaip ir kiek Cboralo mokykla yra svarbi, 
įdomi ir originali lyginant ją su kai kuriais kitais tuo metu pasirodžiusiais metodiniais veikalais. 


RAKTAŽODŽIAI: T. Brazys, bažnytinė muzika, grigališkasis choralas, grigalistika, metodinė priemonė 


Juozas Naujalis ir Teodoras Brazys yra tikrieji lietuviškos grigalistikos pradininkai 
ir pagrindėjai, tačiau T. Brazio indėlis šioje srityje stipriai pranoksta ir nusveria 
J. Naujalio nuopelnus. Vienas iš tokių T. Brazio indėlių yra grigališkojo choralo 
vadovėlis Cboralo mokykla, kurį jis „sustatė“ ir „Vyties“ bendrovėje Kaune išleido 
1926 metais!. Dar XVII a. viduryje kitas lietuvių kunigas, jėzuitas Žygimantas 
Liauksminas parašė ir Vilniaus akademijos spaustuvėje išleido pirmąjį žinomą 
lietuvių autoriaus parašytą muzikos teorijos vadovėlį 47s et praxis musica, kuris iš 
esmės grindžiamas mokymu apie tai, ką pats Liauksminas įvardija kaip cantus planus 
arba cantus aegualis, šalia dar naudodamas tokius terminus kaip cantus chovalis bei 
cantus gregorianus (tiesa, pastarąjį terminą pavartoja tik kartą?). Tačiau pirmasis 
visavertis lietuvių autoriaus lietuviškai parašytas vadovėlis, skirtas mokyti ir mo- 
kytis Romos katalikų bažnyčios savojo / būdingojo giedojimo (cantus proprius), 
neabejotinai priklauso T. Braziui. Jau vien tai yra reikšmingas Lietuvos istorijos 
ir kultūros faktas. 


1 Brazys 1926, 1. 
2 Liauksminas 2004: 304-305. 

Žvilgsnis į šį vadovėlį platesniame kontekste, išeinant už mūsų tautinio kultūrinio 
lauko, svarbus dėl kelių priežasčių. Viena, tai padės geriau suprasti aplinkybes, kodėl 
apskritai imtasi rašyti tokį veikalą. Antra, pats tuometinės bažnytinės muzikos ir 
konkrečiai grigalistikos kontekstas svarbus ne tik dėl tuo metu vyravusių nuostatų bei 
tendencijų, bet ir dėl to, kad galėtume suprasti, kurios iš jų buvo svarbios T. Braziui. 
"Trečia, tai padės geriau įvertinti ir patį vadovėlį ne tik kaip mūsų kultūrinį fenomeną, 
bet ir kaip vieną iš to laikotarpio panašaus žanro knygų bent jau Europos mastu. 
Pagaliau, ketvirta — tai reikalinga ir dėl to, kad iki šiol šie klausimai lietuviškoje 
muzikologijoje detaliau nebuvo nagrinėti. 

Aplinkybių klausimą iš dalies padės atsakyti pats T. Brazys, remiantis tiek jo paties 
vadovėlio įvadu, tiek jo publicistine veikla. Prisimintina, kad tais pačiais 1926 me- 
tais būtent "I. Brazys leido muzikinį žurnalą Muzikos aidai. Reikšminga šio leidinio 
turinio dalis buvo skirta bažnytinei muzikai, įskaitant ir grigališkąjį choralą?. Šiame 
leidinyje T. Brazys publikavo savo paties verstą popiežiaus Pijaus X 2044 proprio 
„Tra le solecitudini“ tekstą“. 

Tiek šiuo popiežiaus tekstu, tiek apskritai Pijaus X magisteriumu T. Brazys remiasi 
vadovėlio įvade pagrįsdamas savo darbą ir aiškindamas jo parašymo poreikį?. Pami- 
nėjęs terminą „gregorijoniškas giedojimas“ (cantus gregorianus) ir kai kuriuos kitus 
istorinius pavadinimus“, jis cituoja popiežiaus ištarą, kad tai yra tradicinis Bažnyčios 
giedojimas (cantus žraditionalisY". Priminęs, kad šis giedojimas, kuris surašytas to paties 
Pijaus X įsakymu, buvo sudėtas vad. Vatikano redakcijos graduale ir antifonale, jis 
toliau remiasi minėtu 2044 proprio ir teigia, kad tai esąs ne „naujas choralas, bet iš 
protėvių paveldėtas šv. Bažnyčios giedojimas, kurį ji per šimtmečius savo liturginėse 
knygose (codices) uoliai užlaikė ir sergėjo, kaip ir savo liturgiją (Motu Proprio 3 $)“. 
"Tuo pačiu dokumentu remdamasis T. Brazys teigia, kad kitos giedojimo ir muzikos 
rūšys Bažnyčioje yra leidžiamos, tačiau pirmenybė teikiama grigališkajam choralui. 
Autorius nuosekliai pateikia aplinkybes, paskatinusias imtis tokios knygos parašymo, 
ir išdėsto savo pagrindinius motyvus, atskleidžiančius, kad jis aiškiai suvokė ne tik 
vietines reikmes, bet ir puikiai žinojo tuometinį tarptautinį šios srities kontekstą. 
T. Brazio teigimu, visame pasaulyje išplito Vatikano aprobuoto grigališkojo choralo 
(kurį jis vadina „gregorijonišku, tradiciniu choralu“) gaivinimo ir kuo platesnio bei 


3 Muzikos aidai. Iš viso buvo išleisti 6 numeriai, iš kurių 3-6 sudėti į vieną leidinį. Vėliau žurnalo, arba kaip 
pats leidėjas rašė — „laikraščio“, leidyba nutrūko. Šio žurnalo pirmajame ir antrajame numeryje T. Brazys publikavo 
straipsnį „Gregorijoniško choralo rašyba ir jo ritmas“. 

4 Šis motu proprio pradėtas spausdinti pirmajame Muzikos aidų numeryje, tęsinys paskelbtas antrajame ir pabaigtas 
publikuoti paskutiniame jungtiniame numeryje. 

s Žr. Brazys 1926, 1: III. 

6 Įdomu, kad jis kaip sinonimus mini cantus firpzus ir cantus planus, kuriuos verčia kaip „lygų, romų giedojimą“ 
(ten pat). 

7 Ten par. 

8 Ten pat. 

gilesnio naudojimo liturgijoje judėjimas, kuris pagaliau pasiekęs ir Lietuvą. Ir čia 
iškyla didžiulė spraga - „tuo tarpu, kai kitos tautos, kaip antai: vokiečiai, prancūzai, 
italai, anglai ir k. šioje dailės srityje turi mokslui ir praktikai plačią literatūrą, mes 
nė rankvedėlio neturėjome. Šiam trūkumui prašalinti ir tradiciniam choralui mūsų 
tėvynėje praplatinti, sumaniau sustatyti šitą trumpą veikalėlį:? Taigi šio veikalo atsi- 
radimo aplinkybės ir motyvai buvo pačios Bažnyčios pasirinkta sakralinės muzikos 
puoselėjimo kryptis bei priedermė ją įgyvendinti ir Lietuvoje, o sykiu ir trūkumas 
šios srities literatūros lietuvių kalba!“. 

Vadovėlio įvade T. Brazys nurodo, kokiais autoriais rėmėsi: 

„Šiame darbe naudojaus garsių choralo mokslininkų veikalais, kurie mano 
praktikai nemaža metų choralo giedojimą, mokinant, geriausiai yra patarnave, bū- 
tent: P. Dom Johner O. S. B. Neue Schule des Choralgesanges, Regensburg, Pustet, 
1911; Dr. Fr. X. Haberl, Magister cboralis, Regensburg, Pustet, 1900; P. Ambros 
Kienle, O. S. B. Choralschule, Freiburg, Herder, 1890; P. Lud. Becker, O. P. M. 
Kurzer Leitfaden fūr den Unterricht im gregorianischen Gesangen, Regensburg, 
Pustet, 1911; Dr. P. Wagner, E/emente des gregorianischen Gesanges, Regensburg, 
Pustet, 19081, KF 

Pažymėtina, kad nors T. Brazys kiek anksčiau kalba apie vokiečių, italų, prancūzų 
bei anglų grigalistikos žinovus, jo pateiktame sąraše matome tik vokiečių autorių vei- 
kalus. Kitas svarbus aspektas — visi cituojami darbai priskirtini mokymo, metodinių 
priemonių grupei, tai yra visi jie pirmiausia yra vadovėliai, o ne sudėtingesni teoriniai 
ar istoriniai darbai. Vertėtų prisiminti, kad, pavyzdžiui, P. Wagneris jau buvo parašęs 
ir išleidęs fundamentalų trijų tomų teorinį veikalą Einfūbrung in die gregorianischen 
Melodien“. Kita vertus, šiuo atveju vargu ar reikėtų abejoti, kad T. Brazys būtų neži- 
nojęs šio veikalo; greičiau tai buvo sąmoningas pasirinkimas, atsižvelgiant į pagrindinį 
išsikeltą tikslą rašant vadovėlį. Fundamentalūs tiriamieji darbai šiuo atveju vargu ar 
būtų kaip nors reikšmingiau pasitarnavę, veikiau jau atvirkščiai, ypač turint omeny, 
kad tuo metu Lietuvoje net ir paviršutiniškai susipažinusiųjų su grigališkuoju chora- 
lu būta ne tiek jau daug“. Faktas, kad visos minimos knygos išleistos Regensburge, 
neturėtų per daug stebinti ne tik dėl to, kad T. Brazys ten mokėsi 1905-1907 m., 


9 Ten par: III-IV. 

10 Tiesa, nelabai aišku, ar T. Brazys žinojo choralui skirtus J. Naujalio straipsnius, kuriuos pastarasis publikavo 
savo paties leistame laikraštyje Vargonininkas (žr. Literatūros sąrašą), tačiau, kita vertus, J. Naujalio straipsniai buvo 
skirti susipažinti su choralu be jokių didaktinių sumanymų ir tikrai negalėjo pretenduoti į kokios nors metodinės 
priemonės statusą. 

11 Brazys 1926, 1: IV. 

12 Pirmasis tomas išleistas Fribure 1895 m., antrasis ir trečiasis — Leipcige atitinkamai 1905 (2 leidimas 1912) ir 
1921 m. 

13 Iškalbinga yra Juozo Žilevičiaus citata iš jo 1924 m. žurnale Muzikos menas publikuoto straipsnio „Juozas 
Naujalis 55 met. sukakus“, kuriame jis pastebi, kad J. Naujaliui pradėjus aktyvią veiklą prieš Pirmąjį pasaulinį karą 
„apie bažnytinį choralą niekas nesvajojo ir supratimo neturėjo“ (Žilevičius 1924: 4). Ir pats Naujalis yra pažymėjęs, 


kad tuo metu kai kurie jo amžininkai šį giedojimą laikė „negeistina naujiena“ (Naujalis 10: 2). 

bet ir todėl, kad Regensburgas jau nuo XIX a. II pusės buvo tapęs bene svarbiausiu 
katalikų bažnytinės muzikos mokymo ir tyrinėjimo centru ne tik Vokietijoje, bet ir 
kituose vokiškai kalbančiuose kraštuose ar net visoje Vidurio Europoje. 

Apžvelgę svarbiausius T. Brazio pateiktame sąraše minėtų autorių darbus, trumpai 
aptarsime jų svarbą ir reikšmę bendrai grigalistikos raidai. Galiausiai kai kuriuos iš 
jų palyginsime su T. Brazio vadovėliu. 

Iš T. Brazio pateikto sąrašo prasminga prisiminti autorius, kurių darbai tiek 
XIX a. pab., tiek XX a. pr. padarė reikšmingą įtaką visam grigališkojo choralo gaivi- 
nimo judėjimui ypač vokiškai kalbančiuose kraštuose bei jų įtakos zonoje!“. Tai tarp- 
tautinio masto grigališkojo choralo žinovai Franzas Xavieras Haberlis (1840-1910), 
Peteris Wagneris (1865-1931), Ambrosius Kienle (1852-1905) ir Dominicus Joh- 
neris (1874-1955). Kita vertus, šie autoriai atstovauja kiek skirtingoms pozicijoms 
bei požiūriams į choralą, susiformavusiems ir gyvavusiems XIX amžiuje. Viena 
yra Regensburge susiformavusi bažnytinės muzikos mokykla, kurios pozicija buvo 
grindžiama 1614-1615 m. išleistos vad. Editio Medicaea, arba Medici, redakcijos 
choralo versija, o kita - daugiausia Prancūzijos benediktinų (tarp kurių svarbiausias 
buvo Solemo vienuolynas) tiriamuoju ir praktiniu darbu pagrįsta autentiškos griga- 
liškojo choralo paieškos pozicija. Šių skirtingų nuostatų konfliktas buvo išspręstas 
tik XX a. pr., kai popiežius Pijus X, 1903 m. paskelbęs savo magistrinį bažnytinei 
muzikai skirtą 2044 proprio „Ira le sollecitudini“, įsteigė specialią komisiją, kurios 
darbo rezultatas buvo vadinamosios Vatikano redakcijos"? kanoniškais tapusių litur- 
ginių grigališkojo choralo giesmynų paruošimas ir išleidimas. 

Iš minėtų autorių ryškiausios ir tarptautiniu mastu žinomiausios figūros buvo 
E. X. Haberlis ir P. Wagneris. F. X. Haberlis redagavo 1871 m. „Pustet“ leidyklos Re- 
gensburge išleistą Graduale Romanum, pagrįstą ir gana tiksliai atkurtą pagal minėtą 
Medici redakciją!“. Šis leidinys trisdešimt metų popiežiaus autoritetu buvo patvirtin- 
tas ir laikytas pagrindine Mišių choralinių giedojimų forma". Kiek vėliau, 1874 m., 
E Liszto ir vieno iš cecilianizmo sąjūdžio įkūrėjų F. X. Witto padrąsintas, jis įkūrė 
tą pačią Regensburgo bažnytinės muzikos mokyklą, kurioje skirtingu metu studijavo 
J. Naujalis ir T. Brazys. E X. Haberlis aktyviai dalyvavo bažnytinės muzikos gaivinimą, 
kūrimą bei propagavimą puoselėjusioje Šv. Cecilijos draugijos veikloje, 1899 m. netgi 
buvo išrinktas Visos Vokietijos Šv. Cecilijos Draugijos (A/lgemeiner Deutscher Cūci- 
lienverein) generaliniu prezidentu!š. Nors jis buvo laikomas rimtu grigališkojo choralo 
žinovu (1867-1870 m. gyvendamas ir dirbdamas Romoje susipažino su kardinolo 


14 Čia turima omenyje Vidurio ir Vidurio Rytų Europa, kadangi Prancūzijoje per visą XIX a. II p. ir XX a. I p. 
įsivyravo Solemo (Solesmes) mokyklos nuostatos ir darbai, kurie tapo pagrindu tolesniam choralinio giedojimo 
plitimui ir įtvirtinimui visoje Katalikų bažnyčios liturgijoje. 

15 Editio Vaticana — toliau EV. 

16 Hiley 1995: 616. 

17 Ten pat. 

18 Prieiga per internetą: https://doi-org.ezproxy.lmta.lt/10.1093/gmo/9781561592630.article.12120 

D. Bartolinio vadovaujamu Romos choralo judėjimu!?), buvo dar svarbesnis kaip Pales- 
trinos ekspertas, įkūręs ir Palestrinos draugiją bei tapęs pirmojo visų Palestrinos kūrinių 
leidimo, kurį „Breitkopf 8 Hartel“ pradėjo leisti 1862 m., redaktoriumi?". Tačiau jo 
grigališkojo choralo vadovėlis Magister choralis, pirmą kartą pasirodęs dar 1864-aisiais 
ir sulaukęs daugybės leidimų, neabejotinai buvo viena svarbiausių mokymo priemonių 
per visą XIX a. II pusę. Tad nenuostabu, kad T. Brazys jį mini tarp savo šaltinių. Sykiu 
atkreiptinas dėmesys, kad E X. Haberlio vadovėlis, kuris rėmėsi renesansiškai redaguota 
Medici redakcijos choralo versija?!, atsiradus ir oficialiai Bažnyčioje patvirtinus EV 
giesmynus, prarado savo svarbą, todėl, rašant tokią metodinę priemonę kaip choralo 
vadovėlis, galėjo pasitarnauti nebent kaip pavyzdys. 

P. Wagneris, būdamas dvidešimt penkeriais metais jaunesnis už E. X. Haberlį, 
mokslininko kelią pradėjo nuo Palestrinos (1892 m. Strasbūro universitete apsigynė 
disertaciją apie Palestriną kaip pasaulietinį kompozitorių??). Vis dėlto, tapęs Fribū- 
ro universiteto muzikos istorijos ir bažnytinės muzikos dėstytoju, savo mokslinius 
tyrinėjimus sutelkė į viduramžių bažnytinę muziką, kurios centre veikiai atsidūrė 
grigališkasis choralas. Tarptautinio pripažinimo jis sulaukė 1895 m. Fribūre publi- 
kavęs savo minėto kapitalinio veikalo Einfūbrung in die gregorianischen Melodien: 
ein Handbuch der Choralwissenschafž pirmąjį tomą, skirtą liturginių giesmių atsira- 
dimui ir raidai iki viduramžių pabaigos (Ursprung und Entwicklung der liturgischen 
Gesangsformen bis zum Ausgange des Mittelalters). 1901 m., remiamas ir globojamas 
popiežiaus Leono XIII, savo universitete P. Wagneris įkūrė Acadėmie Grėgorienne, 
o 1904 m., jau valdant popiežiui Pijui X, pakviečiamas į popiežiaus komisiją“, 
pradėjusią rengti EV giesmynus, ir tapo vienu svarbiausių jos atstovų šalia vadovo 


24 


Domo Josepho Pothier bei kelių kitų?“ T. Brazio minimas P. Wagnerio veikalas buvo 
parašytas kaip įvadas į EV giesmynus“?. 

Vis dėlto su grigališkojo choralo ritmu susijęs vienas niuansas nei T. Brazio 
vadovėlio „Įvade“, nei pagrindinėje jo dalyje neatsispindi. Iš pradžių, taip pat 
dirbdamas popiežiaus EV komisijoje P. Wagneris laikėsi laisvojo choralo ritmo 
koncepcijos, tačiau apie 1910 m. jis pakeitė poziciją ir priėmė vadinamąją menzūrinę 
choralo notacijos koncepciją, pagal kurią choralinės neumos esą turėjusios gana 
aiškias ritmines vertes — pavyzdžiui, vizga recta ir virga jacens, pasak P. Wagnerio, 
atitiktų mūsų ketvirtines, o puncžu2 — aštuntines?“. "T. Brazys savo vadovėlyje 


19 Ten par. 
20 Ten pat. 
1 Hiley 1995: 624. 
22 Prieiga per internetą: https://doi-org.ezproxy.lmta.lt/10.1093/gmo/9781561592630.article.29790 
23 Ten pat. 
24 Žr. Hiley 1995: 626-627. 
25 Jo pilnas pavadinimas - E/emente des gregorianischen Gesanges: zur Einfūbrung in die Vatikanische Choralausgabe 
(Regensburg, 1909). 
26 Prieiga per internetą: https://doi-org.ezproxy.lmta.lt/10.1093/gmo/9781561592630.article.29790 

nei apie P. Wagnerio virsmą, nei apie pačią menzūrinę teoriją nė neužsimena, ne- 
dviprasmiškai konstatuodamas, kad „choralo ritmas yra laisvas, t. y., akcentuotas 
laikas neatsikartoja vienoduose laikotarpiuose, kaip takte sustatytose melodijose, 
bet dviejų ar trijų laikų grupės įvairiai pasikeisdamos eina po viena kitos. Dėliai 
santykiavimo su lotyniškos kalbos akcentu, choralo ritmas kai kada vadinamas 
oratorišku, arba kalbos ritmu.“"" Vargu ar "T. Brazys nežinojo apie pasikeitusią 
P. Wagnerio poziciją. Veikiau tai buvo sąmoningas jo pasirinkimas neapkrauti savo 
vadovėlio nebūtina informacija. 

Kiti du T. Brazio minimi autoriai - A. Kienle ir D. Johneris - tokio didelio tarp- 
tautinio pripažinimo kaip F. X. Haberlis ir P. Wagneris nebuvo sulaukę, tačiau jie 
abu atstovauja tai pozicijai, kuri ir tapo EV pagrindu. Skirtingai nuo F. X. Haberlio 
(kuris buvo kunigas, tačiau sykiu ir gal net pirmiau - akademinio pasaulio žmogus) 
ir P. Wagnerio (kuris buvo pasaulietis akademikas), šiedu buvo vokiečių vienuoliai 
benediktinai, susiję su vienu svarbiausių Vokietijos benediktinų centrų - Boirono 
(Beuron) abatija. A. Kienle buvo D. Johnerio mokytojas ir ugdytojas. Pastarasis vėliau 
pakeitė savo mokytoją Boirono vienuolyno pirmojo kantoriaus pareigose. Šie abu 
autoriai buvo tiesiogiai susiję su benediktinišku choralo restauracijos judėjimu, kurio 
pagrindinis centras buvo Solemo vienuolynas bei su juo susiję, nors jam nebūtinai 
priklausę, vienuoliai benediktinai, tarp kurių vienas svarbiausių XIX a. paskutiniais 
dešimtmečiais ir XX a. pr. buvo minėtas Domas Josephas Pothier. Būtent A. Kienle 
į vokiečių kalbą išvertė vieną pagrindinių jo veikalų?š, o kiek vėliau paskelbė ir savo 
grigališkojo choralo vadovėlį, kurį mini ir T. Brazys“. 

Vis dėlto T. Braziui veikiausiai geriau buvo žinomas D. Johneris, savo benedikti- 
nišką kelią pradėjęs Prahos ir Sekau vienuolynuose, vėliau įžadus davęs tame pačiame 
Boirono vienuolyne (1894) ir likęs ten iki gyvenimo pabaigos. XX a. pr. jis trumpai 
studijavo choralą pas Solemo vienuolius, kurie tuo metu gyveno tremtyje Vaito saloje, 
vėliau grįžęs į Boironą derino vienuolišką kantoriaus pašaukimą su įvairia pedagogine 
veikla, mokydamas choralo ir liturginės muzikos". 

Nors įvairiais grigalistikos klausimais jis paskelbė nemažai akademinių straipsnių 
ir 1940 m. išleido reikšmingą choralo estetikos knygą?!, svarbiausias jo veikalas buvo 
kapitalinis grigališkojo choralo vadovėlis Neue Schbule des gregorianischen Choralge- 
sangės, kurio pirmasis leidimas buvo išleistas dar 1906 m. Regensburge, o paskuti- 
nis, aštuntasis, pasirodė praėjus daugiau kaip dešimtmečiui po Antrojo pasaulinio 
karo — 1956-aisiais. Šio veikalo antrąjį leidimą T. Brazys mini pirmuoju numeriu savo 


27 Brazys 1926, 1: 8. 

28 Pothier, Dom Joseph. Der Gregorianische Choral. Seine vursprūngliche Gestalt und geschichtliche Uberlieferung. 
Ubersetzt von Ambrosius Kienle. Tourne, 1881. 

29 Kienle, Ambrosius. Cboralschule. Ein Handbuch zur Erlernung des Choralgesanges. Freiburg im Breisgau, 1884. 

30 Plačiau žr. Hiley 2001. 

31 Johner, D. Wort und Ton im Choral: ein Beitrag zur Aesthetik des gregorianischen Gesanges. Leipig, 1940. 

šaltinių sąraše. Veikiausiai tai buvo ne atsitiktinumas, o sąmoningas pasirinkimas“. 
Peržvelgus D. Johnerio vadovėlio turinį ir palyginus jį su T. Brazio vadovėliu, galima 
kelti pagrįstą prielaidą, kad būtent šis metodinis veikalas tapo pavyzdžiu ir mūsų 
autoriui“*. Tad toliau trumpai paanalizuosime abiejų vadovėlių turinį bei struktūrą. 


«34 


D. Johneris savo knygą, kurią pradeda trumpu „Įvadu“““, suskirstė į dvi stambias 
dalis, kurių kiekviena turi ir priedus — pirmoji du, o antroji vieną. Pirmąją dalį 
D. Johneris suskirstė į dvi dideles padalas - „Pagrindai“ (Grundlagen) ir „Įvairios 
choralinių melodijų rūšys“ (Verscbiedene Arten von Choralmelodien). "Tai pirmiausia 
į praktiką orientuota dalis, suteikianti svarbiausią ir būtiną informaciją, reikalingą 
tinkamai giedoti choralą liturgijoje, pradedant elementariosios choralo teorijos 
žiniomis (Grundlagen) ir baigiant visų pagrindinių choralinių liturginių žanrų ir 
formų išaiškinimu (Verscbiedene Arten...). Pradžioje pateikiamas išplėstas choralo 
apibrėžimas, aptariamas kalbinis klausimas (t. y. elementarios lotynų kalbos žinios, 
ypatingą dėmesį skiriant fonetikai), pristatoma naudojama notacija bei neumos, 
aptariamas ritmo klausimas ir supažindinama su bažnytinėmis dermėmis. Galiausiai 
aptariami kai kurie Mišių ir Vakarinės liturginės valandos, arba mišparų, giedojimai, 
tai yra tų katalikų liturgijos dalių, kurios XX a. I pusėje dažniausiai būdavo viešai 
celebruojamos daugelyje bažnyčių. Praktiniai yra ir abu šios dalies priedai - pirmąjį 
sudaro įvairūs giedojimo pratimai, o antrasis skirtas liturginio kalendoriaus ypatumų 
paaiškinimui. 

Antrojoje veikalo dalyje D. Johneris gana išsamiai aptaria įvairius istorinius, 
teorinius, teologinius ir estetinius grigališkojo choralo aspektus, kitaip tariant, tai 
gana solidi teorinė viso vadovėlio dalis. Viena vertus, čia pagrindinės temos tarsi 
pasikartoja, tačiau jos nagrinėjamos plačiau ir giliau negu pirmojoje dalyje. Pavyz- 
džiui, pirmajame skyriuje pateikiama grigališkojo choralo istorijos apžvalga (Abriff 
der Choral geschichte), kitaip tariant, choralas apžvelgiamas per istorinę prizmę ir 
perspektyvą. Antrajame skyriuje vėl grįžtama prie notacijos ir neumų klausimų (Die 
Neumenschrifė), tačiau, skirtingai nuo pirmosios dalies praktinio ir dalykinio medžia- 
gos išdėstymo, čia aptariami kai kurie subtilesni neumatikos klausimai (pavyzdžiui, 
Accentus acutus it gravis, etc.) bei analizuojami senesnių notacijų pavyzdžiai pasitel- 
kiant konkrečius rankraščius (pavyzdžiui, St. Galleno kodeksas 339 ar Montepllier 
Kodex H. 159) ir liturgines giesmes. "Trečiajame skyriuje vėl grįžtama prie dermių 
ir modalumo problematikos (Die Tonartenlebre) ją aptariant ir per istorinę prizmę 
(apžvelgiamos antikinės Graikijos dermės bei dermių teorija, lyginamos bizantiškoji 


32 "Tai rodytų ir tas paprastas faktas, kad autorius vardija ne abėcėline tvarka ir ne pagal jų žinomumą bei nuopelnus 
grigalistikai. 

33 Dar 1910 m. buvo išleistas kiek sutrumpintas D. Johnerio vadovėlio variantas, o 1932 m. (jau po T. Brazio 
mirties) ir kiek pakoreguotas trečiasis jo leidimas, pavadintas Kleine Choralschule; tačiau T. Brazys mini būtent pilną 
variantą, tad jį ir reikia turėti omenyje. 

34 Atkreiptinas dėmesys, kad T. Brazio minimame antrajame leidime yra būtent šiam leidimui skirtas „Įvadas“ 

ir grigališkoji dermių sistemos), ir sykiu nagrinėjant atskirus teorinius aspektus 
(pavyzdžiui, iškeliamas tonalumo klausimas, analizuojami derminės moduliacijos 
pavyzdžiai, pagrindinių dermių savybės). 

Grigališkojo choralo teologija nagrinėjama per šio giedojimo santykį su Bažnyčios 
liturgija (ketvirtas skyrius „Liturgisches zum Choral“). Pradžioje pateikęs pagrindi- 
nius teologinius liturgijos klausimus, vėliau D. Johneris detaliau nagrinėja choralo 
kaip Bažnyčios liturginio giedojimo pa7 excellence aspektą. Peržvelgęs šio giedojimo 
poveikio klausimą, kitame skyriuje jis gana išsamiai analizuoja choralo estetines sa- 
vybes („Kunstwert des Chorals“), sykiu apžvelgdamas ir melodikos formas, plėtotės 
principus, išraiškos priemones etc. Paskutiniuose dviejuose skyriuose („Vom Vortrag“ 
ir „Uber Choralbegleitung“), skirtuose atlikimo ir interpretacijos (įskaitant akom- 
ponavimą vargonais) klausimams, vėl sugrįžtama prie praktinių dalykų. "Toks yra ir 
šios antrosios dalies vienintelis priedas („Gesinge und Intonationen des Priesters“), 
kuriame surašyti ir trumpai paaiškinti giedojimo tonai, kuriuos liturgijoje reikia 
giedoti kunigams. Taigi D. Johnerio vadovėlis iš tiesų pasižymi ir puikia metodine 
sandara, ir praktinės bei teorinės medžiagos gausa. 

T. Brazio Choralo mokyklai tokio išsamumo stinga. Iš pirmo žvilgsnio nėra ir 
daug bendrumo su D. Johnerio „Naująja grigališkojo giedojimo mokykla“ - T. Brazio 
vadovėlis yra vientisos struktūros darinys, suskirstytas į vienuolika skyrių. Vis dėlto 
"T. Brazys seka D. Johnerio sudėliota schema, ypač turint omeny pirmą jo didžiojo 
vadovėlio dalį. Nors tokio pirmo skyriaus, kuris aiškintų, kas yra choralas, T. Bra- 
zio knygoje ir nėra, tačiau į šį klausimą atsakoma jau pačioje pradžioje — trumpu 
grigališkojo choralo apibrėžimu pradedamas jos „Įvadas“: „Romos katalikų Baž- 
nyčios liturgijoje bei apeigose vartojamasis vienbalsis giedojimas, kurio melodijos 
laisvame ritme (be takto) aštuoniose bažnytinės tonų rūšyse sudėstytos, vadinama 
gregorijoniškas giedojimas (cantus gregorianus)“*. Atskiro skyriaus, aiškinančio 
fonetines ar kitas lotynų kalbos ypatybes, taip pat nėra; viena vertus, lotynų kalba 
Bažnyčioje tebebuvo plačiai vartojama, kita vertus, jos buvo mokoma gimnazijose, 
tad jos mokėjimo lygis sąlyginai turėjo būti gauna aukštas, bent jau tarp išsilavi- 
nusių žmonių““, o trečia, lietuvių kalbos fonetika yra artima lotyniškai. T. Brazys 
kaip ir D. Johneris pirmiausia dėsto notacijos pagrindus („Natų rašyba“ — „Die 
Notenschift“), netgi panašiai skiria natas ir neumas („dviejų arba daugiau natų 
sujungimą vienon tonų grupėn vadiname neuma““"), visą skyrių padalydamas į 
du poskyrius (D. Johneris kiekvieną iš šių grupių aprašo atskiruose skyriuose). 
"Toliau T. Brazys kaip ir D. Johneris pereina prie choralinio ritmo aiškinimo, vėlgi 
iš esmės laikydamasis D. Johnerio metodikos: pradžioje aiškina, kas yra laisvasis 


35 Brazys 1926, 1: III. 

36 "T. Brazys neverčia ne tik atskirų lotyniškų frazių, bet ir savo cituojamų eilėraščių — pvz, aiškindamas choralo 
dermių sistemą, jis cituoja lotynišką Gvido Areciečio ketureilį (Brazys 1926, 1: 7). 

37 Ten pac: 2. 

ritmas, toliau pereina prie silabinių (arba, kaip įvardija T. Brazys, skiemeninių) 
giedojimų ir melizminių giedojimų ritmo. 

Atskiro skyriaus dermių ir modalumo klausimams T. Brazys savo vadovėlyje 
nepateikia (skirtingai nuo D. Johnerio), tačiau bažnytines dermes išdėsto dideliame 
psalmodijai skirtame penktame skyriuje („Psalmių giedojimas“), susisiejančiame 
su D. Johnerio knyga, kurioje dermės klausimai aptariami „Pagrindų“ padalos šeš- 
tame skyriuje („Zur Unterschedung der Tonarten“), o praktiniai dermės aspektai 
pristatomi antrosios padalos („Verschiedene Arten von Choralmelodien“) pirmame 
skyriuje, kaip tik skirtame psalmių giedojimui aptarti. Tolesni Choralo mokyklos 
skyriai irgi seka D. Johneriu: aptariamos antifonos ir himnai, atitinkamai šeštas ir 
septintas skyriai (t. y. liturginių valandų pagrindinės formos), o gerokai ilgesnis 
aštuntas skyrius jau skirtas Mišių giesmėms. Tik skirtingai nuo D. Johnerio, kuris 
atskirai aptaria nekintamąsias ir kintamąsias Mišių giesmes, T. Brazys visus gie- 
dojimus — tiek scbolos, tiek dvasininkų - surašo nuosekliai, pradėdamas introitu 
ir baigdamas postkomunija bei „Ite missa est“. Kiti du Choralo mokyklos skyriai 
savo atitikmenų D. Johnerio knygoje neturi. Jie skirti pagrindinėms liturginėms 
valandoms, sykiu pateikiant pagrindinių giedojimų pavyzdžius. Remiantis praktika, 
devintame skyriuje aptariamos vakarinė ir baigiamoji liturginės valandos („Mišparai 
ir kompletai“): „kadangi mūsų krašto parapinėse bažnyčiose daugiausia giedama 
mišparai ir kompletai, rečiau aušrinė (Matutinum), o kitos valandos tiktai katedrose, 
tai pirmiausia čionai tiekiama mišparai ir kompletai“?*. Dešimtajame išdėstoma 
aušrinės tvarka su liturginiais rečitatyvais ir pristatoma viena iš dienos mažųjų 
valandų - devintoji liturginė valanda, arba nona, tai pagrindžiant egzistuojančia 
praktika: „kadangi dvasininkų seminarijų auklėtiniai neretai nonos giedojime da- 
lyvauja, tai patiekiama sekmadienio nonos tvarka, kuria ir kitos mažesnės valandos 
yra sutvarkytos..:“?. 

Paskutinysis T. Brazio vadovėlio skyrius iš esmės atitinka D. Johnerio knygos 
pirmosios dalies pirmą priedą — čia surašyti giedojimo pratimai. Lyginant su 
D. Johnerio variantais, tam tikro panašumo yra, tačiau skirtumai taip pat akivaiz- 
dūs. Pavyzdžiui, D. Johneris pradžioje pateikia kvėpavimo ir kalbėjimo pratimus, 
o T. Brazys jų išvis nepristato, nors ir išdėsto pagrindinius metodinius principus, 
kaip reikia formuoti balsą, kaip tinkamai išsižioti, kaip giedoti balses, dvibalsius 
etc“, Lyginant natų pavyzdžius, tam tikro panašumo galima rasti, tačiau reikia 
pripažinti, kad T. Brazio darbas yra originalus, jis neseka aklai D. Johnerio pavyz- 
džiais bei metodika. 


38 Brazys 1926, 1: 63. 
39 Ten pat: 76. 
40 Žr. Brazys 1926, 1: 79-81. 

**X* 


Rašydamas Choralo mokyklą "T. Brazys atsiliepė į būtinybę tai daryti, nes nebuvo jokios 
lietuviškos metodinės priemonės mokyti pagrindinio liturginio katalikų bažnyčios gie- 
dojimo. Antra, jis tikrai gerai žinojo to meto bent jau europinį grigalistikos kontekstą. 
Galima kelti klausimą, kodėl jis nesinaudojo Solemo vienuolių darbais, pavyzdžiui, 
nemini jau nuo 1889 m. pradėtos leisti fundamentalios šaltinių faksimilinių leidinių 
serijos Paldograpbie musicalė“! ar vieno svarbiausių to laiko Solemo autoritetų Dom 
Andrė Mocguereau (1849-1930) darbų“*. Veikiausiai taip įvyko ne dėl galimo kalbos 
barjero, o dėl to, kad per savo studijas Regensburge T. Brazys buvo natūraliai įsitraukęs 
į vokišką grigalistikos terpę, kuri atsiradus EV nutolo nuo anksčiau propaguoto Medici 
redakcijos choralo varianto, tad rėmimasis prancūziškais metodiniais šaltiniais jam 
galėjo atrodyti nebūtinas. Trečia, lietuviškas vadovėlis suręstas atsižvelgiant į geriausius 
tuo metu turėtus ir T. Braziui prieinamus tokio tipo šaltinius; labiausiai tikėtina, kad 
pagrindinis modelis, kuriuo jis rėmėsi, buvo D. Johnerio Neue Schule des gregorianischen 
Choralgesanges. Ketvirta, palyginti kuklią vadovėlio apimtį iš esmės sąlygojo tuometinės 
lietuviškos realijos: menkas bendras muzikinis raštingumas, silpnai žinomi choralinio 
giedojimo pagrindai, specialios literatūros stygius, o ne autoriaus žinių ar įgūdžių ir 
išmanymo stoka. Tačiau puslapių skaičius neatspindi kokybės. Veikiau atvirkščiai - net 
ir praėjus beveik šimtmečiui po išleidimo T. Brazio Choralo mokykla iki šiol išlieka 
geriausia lietuviškai parašyta metodine priemone, skirta mokyti grigališkojo choralo. 
Klausimas, kokią įtaką jis padarė tarpukario Lietuvos bažnytinės muzikos raidai, vertas 
atskiro tyrimo, pranokstančio šio straipsnio ribas. Tačiau neabejotina, kad šis vadovėlis 
svariai prisidėjo prie to, kad, pasak žodinės tradicijos užuominų, daugelyje Lietuvos 
parapijų prieš Antrąjį pasaulinį karą ištisos bendruomenės giedodavo choralines ne- 
kintamąsias vad. Missa de Angelis, Mišių giesmes ir kai kurias kitas. 

Choralo mokykla (Ihe School of Plainchant) by Teodoras Brazys 
within the Context of International Studies on Gregorian Chant 
in the First Half of the Twentieth Century 


Summary 


Among the books on the history and theory of music written in Lithuania in the past, there are 
some works that have made a significant impact on the development of the Lirhuanian musical 
culture and which, however, are guite forgotten nowadays. One of these is the handbook of 
Gregorian chant Choralo mokykla (Ihe School of Plainchant) by Teodoras Brazys (1870-1930), 
the renowned Lithuanian priest, composer, and musicologist of the first half of the twentieth 
century. Ihe handbook was published in 1926, in the early years of the restored Republic of 
Lithuania. However, it could still be considered as the best written methodological aid in this 
field. The article deals with the circumstances and the motives of writing this handbook, along 
with a discussion of the European context of the movement for restoration and promulgation 
of Gregorian chant, especially after the pontificate of Pius X and his notable motu proprio 
Tyra le sollecitudini. It also analyses the impact of the authors that Brazys mentions himself and 
the works and methods used by them. In addition, the article examines the level of originality 
of the handbook and attempts to trace the books and handbooks that made the biggest impact 
on Brazys and his work. 


KEYWORDS: Teodoras Brazys, church music, Gregorian chant, plainchant studies, methodological 
handbook 


